b'\n_START_ARTICLE_\nKadruot\xc4\x97s\n_START_PARAGRAPH_\nKadruot\xc4\x97s yra organizuota seka i\xc5\xa1d\xc4\x97styti grafiniai vaizdai (kaip kad eskizai, iliustracijos ar fotografijos) norint sudaryti i\xc5\xa1ankstin\xc4\x99 vizualizacij\xc4\x85. \xc5\xa0is metodas yra b\xc5\xabtinas animacijos \xc5\xbeanre, taip pat da\xc5\xbenai naudojamas didelio biud\xc5\xbeeto kino filmuose, TV serialuose, video \xc5\xbeaidimuose ir reklamose._NEWLINE__NEWLINE_Giuseppe Cristiano \xc4\xafvardija kadruotes kaip i\xc5\xa1ankstin\xc4\x99 re\xc5\xbeis\xc5\xabr\xc4\x85 (angl. pre-direction), kur kadruot\xc4\x97s leid\xc5\xbeia patikrinti scen\xc5\xb3 t\xc4\x99stinum\xc4\x85. Taigi, sekant \xc5\xa1ia mintimi reik\xc4\x97t\xc5\xb3 prad\xc4\x97ti nuo to, kad \xc5\xa1ios i\xc5\xa1ankstin\xc4\x97s vizualizacijos pirminis tikslas yra parodyti pasakojim\xc4\x85 re\xc5\xbeisieriui ir jo komandai kaip scenarijus atrodys veiksmo formoje filme, animacijoje, reklamoje ir pan), taip pa\xc5\xa1alinant komunikacinius trukd\xc5\xbeius tarp re\xc5\xbeisieriaus ir k\xc5\xabrybin\xc4\x97s komandos, bei padeda planuoti biud\xc5\xbeeto i\xc5\xa1laidas prodiuseriui\xc2\xa0\xe2\x80\x93 asmeniui kuris moka u\xc5\xbe k\xc5\xabrinio suk\xc5\xabrim\xc4\x85. Kino projekte vienu metu filmavimo aik\xc5\xa1tel\xc4\x97je gali dirbti vir\xc5\xa1 \xc5\xa1imto \xc5\xbemoni\xc5\xb3, animacijos projekte vir\xc5\xa1 trij\xc5\xb3 \xc5\xa1imt\xc5\xb3, tod\xc4\x97l prad\xc4\x97ti filmavimo ar (ypatingai) animavimo darbus nesuplanavus visko i\xc5\xa1 anksto rei\xc5\xa1kia \xc5\xa1imtam brangiai apmokam\xc5\xb3 specialist\xc5\xb3 mok\xc4\x97ti u\xc5\xbe nieko neveikim\xc4\x85. Galiausiai kadruo\xc4\x8di\xc5\xb3 pai\xc5\xa1ymas leid\xc5\xbeia parodyti skirtingiems departamentams ir specialistams kiek galima artimesn\xc4\xaf norimo produkto rezultat\xc4\x85, taip sustyguojant komandos darb\xc4\x85 (sukuriant efektyvesni resurs\xc5\xb3 valdym\xc4\x85 d\xc4\x97ka ai\xc5\xa1kesn\xc4\x97s komunikacijos). Dar vienas kadruo\xc4\x8di\xc5\xb3 tikslas yra surasti geriausi\xc4\x85 vizual\xc5\xb3 pasakojimo pavidal\xc4\x85 ir i\xc5\xa1vengti perfilmavimo v\xc4\x97liau._NEWLINE_Kita grup\xc4\x97, kuriems da\xc5\xbenai rodoma kadruo\xc4\x8di\xc5\xb3 prezentacija yra investuotojai (nors jiems da\xc5\xbeniausiai pristatomas animatikas\xc2\xa0\xe2\x80\x93 kadruo\xc4\x8di\xc5\xb3 prezentacija video ir audio formatu). Tokiu b\xc5\xabdu kliento atstovaujama grup\xc4\x97 gali susipa\xc5\xbeinti su produkto koncepciniu variantu ir objektyviau apsispr\xc4\x99sti ar tai verta j\xc5\xb3 investicij\xc5\xb3. Reikia pabr\xc4\x97\xc5\xbeti, kad investuotojams da\xc5\xbenai pateikiamos kitokios kadruot\xc4\x97s, jos prakti\xc5\xa1kai visada b\xc5\xabna spalvotos ir dailios, kadangi norima perduoti re\xc5\xbeisieriaus ir prodiuserio vizij\xc4\x85, tuo tarpu filmavimui kadruot\xc4\x97s kuriamos beveik visada juodai baltos ir tik norint parodyti kompozicij\xc4\x85 ir objekt\xc5\xb3 i\xc5\xa1d\xc4\x97stym\xc4\x85 kadre (angl. blocking)._NEWLINE_Storyboard procesas ir forma, kuri yra priimta dabar, buvo i\xc5\xa1vystyta \xe2\x80\x9eWalt Disney Studios\xe2\x80\x9c studijoje 1930-t\xc5\xb3j\xc5\xb3 prad\xc5\xbeioje. Nors vienokia ar kitokia jos forma yra randama ir anks\xc4\x8diau tiek pa\xc4\x8dioje Volto Disn\xc4\x97jaus, tiek jos konkurent\xc5\xb3 studijose.\n_START_SECTION_\nKadruo\xc4\x8di\xc5\xb3 atsiradimo kilm\xc4\x97\n_START_PARAGRAPH_\nD\xc4\x97l savo pob\xc5\xabd\xc5\xbeio kadruo\xc4\x8di\xc5\xb3 pai\xc5\xa1ymas gali b\xc5\xabti labai ilgas ir varginantis procesas. \xc5\xa0iandienin\xc4\x97 jos forma, kaip kad pamin\xc4\x97ta anks\xc4\x8diau, at\xc4\x97jo i\xc5\xa1 \xe2\x80\x9eWalt Disney studijos\xe2\x80\x9c 1930-j\xc5\xb3 prad\xc5\xbeioje. Diane Disney Miller para\xc5\xa1ytoje biografijoje apie savo t\xc4\x97v\xc4\x85, knygoje \xe2\x80\x9eThe Story of Walt Disney\xe2\x80\x9c, nurodo, jog pirmoji i\xc5\xa1baigta kadruo\xc4\x8di\xc5\xb3 prezentacija buvo sukurta 1933 met\xc5\xb3 Disn\xc4\x97jaus trumpojoje animacijoje (\xc5\xa1is \xc5\xbeanras dar vadinamoje trumpasis filmas) \xe2\x80\x9eTrys par\xc5\xa1iukai\xe2\x80\x9c (Three Little Pigs). Remiantis John Canemaker knyga \xe2\x80\x9ePaper Dreams: The Art and Artists of Disney Storyboards\xe2\x80\x9c, pati pirmoji kadruo\xc4\x8di\xc5\xb3 prezentacij\xc5\xb3 forma buvo sukurta XX a. 3-ojo de\xc5\xa1imtme\xc4\x8dio prad\xc5\xbeioje. Tuo metu animatoriai nusipai\xc5\xa1ydavo \xe2\x80\x9epasakojimo eskizus\xe2\x80\x9c ir sud\xc4\x97liodavo komiks\xc5\xb3 forma primenan\xc4\x8dia seka, taip nor\xc4\x97dami patikrinti trump\xc5\xb3j\xc5\xb3 animacij\xc5\xb3 konceptualias iliustracijas. \xe2\x80\x9ePlane Crazy\xe2\x80\x9c ir \xe2\x80\x9eSteamboat Willie\xe2\x80\x9c\xc2\xa0\xe2\x80\x93 animacijos, kuriose buvo s\xc4\x97kmingai panaudoti \xe2\x80\x9epasakojimo eskizai\xe2\x80\x9c._NEWLINE_Remiantis \xe2\x80\x9eThe Art of Walt Disney\xe2\x80\x9c, Christopher Finch nurodo, kad Disn\xc4\x97jus \xc4\xafvardija Webb Smith, kaip animatori\xc5\xb3, kuriam priklauso id\xc4\x97ja sujungti animacijos scen\xc5\xb3 eskizus, sukabinant juos ant skelbim\xc5\xb3 lentos norint pamatyti pasakojimo i\xc5\xa1ankstin\xc4\x99 vizualizacij\xc4\x85 ir taip sukuriant pa\xc4\x8di\xc4\x85 pirm\xc4\x85j\xc4\x85 kadruo\xc4\x8di\xc5\xb3 prezentacij\xc4\x85._NEWLINE_Vienas pirm\xc5\xb3j\xc5\xb3 kino film\xc5\xb3, kurie naudojo kadruotes kiekvienai scenai, buvo \xe2\x80\x9eGone with the Wind\xe2\x80\x9c. William Cameron Menzies, filmo produkcijos dizaineris, pasikviet\xc4\x97 David Selznick, kad jis pateikt\xc5\xb3 kiekvienos filmo scenos dizain\xc4\x85._NEWLINE_Pradedant XX a. 5-tuoju de\xc5\xa1imtme\xc4\x8diu, kadruo\xc4\x8di\xc5\xb3 pai\xc5\xa1ymas tapo labai populiarus kino film\xc5\xb3 produkcijoje ir \xc5\xa1iandien tapo nepakei\xc4\x8diamu i\xc5\xa1ankstin\xc4\x97s produkcijos aspektu kuriant i\xc5\xa1ankstin\xc4\x99 vizualizacij\xc4\x85. \xe2\x80\x9eMes matome, kad antra am\xc5\xbeiaus pus\xc4\x97\xe2\x80\xa6 yra laikotarpis, kuriame produkcijos galutinis dizainas buvo did\xc5\xbeiai \xc4\xafkv\xc4\x97ptas storyboad adaptacijos\xe2\x80\x9c, tai Annette Michelson u\xc5\xbera\xc5\xa1as 1993 kataloge i\xc5\xa1 Pace Gallery parodos \xe2\x80\x9ePai\xc5\xa1ymas filmuose: re\xc5\xbeisieri\xc5\xb3 pie\xc5\xa1iniai\xe2\x80\x9c. Toje parodoje buvo eksponuojamos garsiausi\xc5\xb3 film\xc5\xb3 kadruo\xc4\x8di\xc5\xb3 prezentacijos. \xc5\xa0iandien nei vienas didelio biud\xc5\xbeeto filmas nepradeda filmavimo darb\xc5\xb3 (produkcijos etapo) kol neturi re\xc5\xbeisieriaus patvirtintos kadruo\xc4\x8di\xc5\xb3 prezentacijos.\n_START_SECTION_\nFilmuose\n_START_PARAGRAPH_\nKino projektuose kadruot\xc4\x97s atlieka labai svarbi\xc4\x85 dal\xc4\xaf pre-vizualizuojant vis\xc4\x85 ar tam tikras filmo dalis, taip padedant re\xc5\xbeisieriui (neretai ir filmo investuotojams) pamatyti projekto b\xc5\xabsim\xc4\x85j\xc4\x85 vizuali\xc4\x85 koncepcij\xc4\x85 bei i\xc5\xa1ry\xc5\xa1kinat potencialias problemas prie\xc5\xa1 pradedant filmavim\xc4\x85 ir taip i\xc5\xa1vengiant brangiai kainuosian\xc4\x8di\xc5\xb3 taisym\xc5\xb3 produkcijos etape._NEWLINE_Kadruo\xc4\x8di\xc5\xb3 prezentacijos pirminis tikslas yra vizualiai pavaizduoti scenarijuje u\xc5\xbera\xc5\xa1yt\xc4\x85 pasakojim\xc4\x85, kuris bus matomas pro kameros linzes (taip, kaip tai matys \xc5\xbei\xc5\xabrovai). Kadruo\xc4\x8di\xc5\xb3 pai\xc5\xa1ymo procese visa reikalinga informacija pateikiama vizualiai, taip pat kartais pasitelkiant tekstinius u\xc5\xbera\xc5\xa1us, norint detaliau paai\xc5\xa1kinti veiksm\xc4\x85 vaizduojamoje scenoje. Kadruot\xc4\x97se taip pat da\xc5\xbenai nurodomos rodykl\xc4\x97s vaizduojan\xc4\x8dios veik\xc4\x97j\xc5\xb3 arba kameros judes\xc4\xaf._NEWLINE_Dauguma re\xc5\xbeisieri\xc5\xb3 (Joel ir Ethan Coen) naudoja kadruo\xc4\x8di\xc5\xb3 prezentacijas ie\xc5\xa1kodami investuotoj\xc5\xb3 (angl. pitch to funders), taip nor\xc4\x97dami parodyti \xc4\xaf kok\xc4\xaf produkt\xc4\x85 potencial\xc5\xabs investuotojai investuos. J\xc5\xb3 teigimu, taip jiems pasiseka grei\xc4\x8diau surinkti reikiam\xc4\x85 finansavim\xc4\x85 kino projektui.\n_START_SECTION_\nTeatre\n_START_PARAGRAPH_\nVisuomen\xc4\x97je populiari, ta\xc4\x8diau klaidinga koncepcija, kad teartuose kadruot\xc4\x97s nenaudojamos. Kadruot\xc4\x97s pastoviai naudojamos re\xc5\xbeisieri\xc5\xb3 ir scenarist\xc5\xb3 norint aptarti scenos i\xc5\xa1d\xc4\x97stym\xc4\x85. Didysis rus\xc5\xb3 teatro k\xc5\xabr\xc4\x97jas Konstantinas Stanislavskis i\xc5\xa1vyst\xc4\x97 kadruo\xc4\x8di\xc5\xb3 principus savo k\xc5\xabrini\xc5\xb3 detaliuose produkcijos planavimo nurodymuose Maskvos dail\xc4\x97s teatre (kaip, kad Antono \xc4\x8cechovo \xe2\x80\x9e\xc5\xbduv\xc4\x97dra\xe2\x80\x9c 1898 metais).\n_START_SECTION_\nAnimacijose\n_START_PARAGRAPH_\nAnimacijose re\xc5\xbeisierius privalo tur\xc4\x97ti kadruo\xc4\x8di\xc5\xb3 prezentacij\xc4\x85, kuri da\xc5\xbeniausiai pradedama kurti dar ra\xc5\xa1ant scenarij\xc5\xb3. Animacijos industrijoje storyboard dailininkas svarbumu nusileid\xc5\xbeia tik re\xc5\xbeisieriui ir jo vardas yra kredituose pa\xc5\xbeymimas kaip vieno svarbiausi\xc5\xb3 komandos nari\xc5\xb3 (\xc5\xa1alia re\xc5\xbeisieriaus ir scenaristo).\n_START_SECTION_\nKomiks\xc5\xb3 \xc5\xbeurnaluose\n_START_PARAGRAPH_\nKai kurie ra\xc5\xa1ytojai m\xc4\x97gsta naudoti kadruo\xc4\x8di\xc5\xb3 principus, kad pasiremdami eskizais gal\xc4\x97t\xc5\xb3 efektyviau u\xc5\xbera\xc5\xa1yti ir perteikti pasakojimo plotm\xc4\x99. John Stanley ir Carl Barks yra \xc5\xbeinomi tokios formos naudojimu ra\xc5\xa1ant pasakojimus komiksams.\n_START_SECTION_\nVerslo prezentacijose\n_START_PARAGRAPH_\nKadruo\xc4\x8di\xc5\xb3 principai yra s\xc4\x97kmingai adaptuoti tarp verslo prezentacij\xc5\xb3. Da\xc5\xbeniausiai naudojamos variacijos tai\xc2\xa0\xe2\x80\x93 (da\xc5\xbeniausiai naujo) produkto koncepcijos prezentacija grupei \xc5\xbemoni\xc5\xb3 norint vizualiai sustiprinti \xc5\xbeodin\xc4\x97s informacijos \xc4\xaftaig\xc4\x85. Kiti da\xc5\xbenai pasitaikantys kadruo\xc4\x8di\xc5\xb3 principais besiremiantys variantai versle yra iliustruoti instrukcij\xc5\xb3 pavyzd\xc5\xbeiai (taip pat savoti\xc5\xa1kas komiks\xc5\xb3 variantas) bei reklaminiai kampanij\xc5\xb3 koncepcijos pristatymai.\n_START_SECTION_\nK\xc5\xabrybos procesas\n_START_PARAGRAPH_\nKadruo\xc4\x8di\xc5\xb3 k\xc5\xabryba filmams daroma tiek pie\xc5\xa1iant rankomis tiek naudojant skaitmenines programas._NEWLINE_Jei pie\xc5\xa1iama rankomis (pie\xc5\xa1tuku ar markeriu), pirmiausia reikia tur\xc4\x97ti lapus su kadruo\xc4\x8di\xc5\xb3 \xc5\xa1ablonais. Tai papras\xc4\x8diausi lapai, kuriuose yra nubrai\xc5\xbeyti \xc4\xafsivaizduojamo kino ekrano r\xc4\x97mai, taip pat da\xc5\xbenai paliekama vietos u\xc5\xbera\xc5\xa1ams (pavyzdys de\xc5\xa1in\xc4\x97je)._NEWLINE_Naudojantis skaitmenin\xc4\x97mis pai\xc5\xa1ymo priemon\xc4\x97mis, b\xc5\xabtina tur\xc4\x97ti grafin\xc4\x99 plan\xc5\xa1et\xc4\x99. Nors dauguma kadruo\xc4\x8di\xc5\xb3 dailinink\xc5\xb3 naudoja Adobe Photoshop paket\xc4\x85, rinkoje yra ir pora program\xc5\xb3, kurios specializuojasi b\xc5\xabtent kadruo\xc4\x8di\xc5\xb3 sudaryme, nereikalaujant joki\xc5\xb3 pai\xc5\xa1ymo \xc4\xafg\xc5\xabd\xc5\xbei\xc5\xb3 i\xc5\xa1 vartotojo pus\xc4\x97s._NEWLINE_Pats kadruo\xc4\x8di\xc5\xb3 pai\xc5\xa1ymas da\xc5\xbenai truput\xc4\xaf skiriasi tarp \xc4\xafvairi\xc5\xb3 filmo projekt\xc5\xb3, bet yra keli kertiniai principai. Kadruot\xc4\x97s turi b\xc5\xabti ai\xc5\xa1kios \xc5\xbei\xc5\xabrintiems, norint suprasti veiksm\xc5\xb3 sek\xc4\x85, bei tai turi b\xc5\xabti s\xc4\x85lygi\xc5\xa1kai greitas ir kokybi\xc5\xa1kas procesas. Yra priimta, kad kadruo\xc4\x8di\xc5\xb3 dailininkas tur\xc4\x97t\xc5\xb3 sugeb\xc4\x97ti nupai\xc5\xa1yti ma\xc5\xbedaug vienos minut\xc4\x97s trukm\xc4\x97s kadruo\xc4\x8di\xc5\xb3 sek\xc4\x85 per dien\xc4\x85, nes retai pavyksta nupai\xc5\xa1yti tinkamai i\xc5\xa1 pirmo karto, tod\xc4\x97l scenos b\xc5\xabna perpai\xc5\xa1omos nuo keli\xc5\xb3 iki keliasde\xc5\xa1imt kart\xc5\xb3. Tiesa reikia pasteb\xc4\x97ti, kad kartais re\xc5\xbeisierius gali reikalauti labiau i\xc5\xa1baigt\xc5\xb3 kadruo\xc4\x8di\xc5\xb3, norint i\xc5\xa1siai\xc5\xa1kinti ar scena sukuria reikaling\xc4\x85 nuotaik\xc4\x85.\n_START_SECTION_\nAnimatikas\n_START_PARAGRAPH_\nKartais kadruo\xc4\x8di\xc5\xb3 prezentacijos neu\xc5\xbetenka norint pajusti ar scena veikia taip, kaip to nori re\xc5\xbeisierius (tiesa animacijoje animatikas yra visada padaromas prie\xc5\xa1 patvirtinat j\xc4\xaf tolesniai fazei). Tuomet filmo re\xc5\xbeisierius nurodo sukurti animatik\xc4\x85. Tai jau video forma perdarytos kadruot\xc4\x97s, kurios vaizduoja veiksm\xc4\x85 scenarijuje numatyta tvarka. Jos taip pat yra \xc4\xafgarsintos ir turi atitikti numatomo filmavimo trukm\xc4\x99. B\xc5\xabtent \xc5\xa1ioje stadijoje re\xc5\xbeisierius gali \xc4\xafsitikinti ar kuri nors scena n\xc4\x97ra per trumpa (ar per ilga), taip pat pa\xc5\xbei\xc5\xabr\xc4\x97ti ar monta\xc5\xbeas sukuria trok\xc5\xa1tam\xc4\x85 emocin\xc4\xaf efekt\xc4\x85 bei ar kadruot\xc4\x97s ir garsas kartu veikia efektyviai._NEWLINE_\xc5\xa0is testavimas leid\xc5\xbeia identifikuoti problemas, kuri\xc5\xb3 nebuvo galima \xc4\xaf\xc5\xbevelgti kadruo\xc4\x8di\xc5\xb3 bei scenarijaus faz\xc4\x97je, kaip kad kameros pozicij\xc5\xb3 eili\xc5\xa1kumas ar laiko klausymas. To pasekoje galima i\xc5\xa1vengti kai kuri\xc5\xb3 scen\xc5\xb3 perfilmavimo (ar i\xc5\xa1kirpimo). O animacijos industrijoje, kadangi animacijos procesas yra labai brangus, viskas turi pavykti i\xc5\xa1 pirmo karto, tod\xc4\x97l niekada nepradedamas animavimas tol, kol animatikas nepasiekia, re\xc5\xbeisieriaus manymu, tobulumo vir\xc5\xa1\xc5\xabn\xc4\x97s. Kadangi prie vienos scenos animavimo gali dirbti net trys \xc5\xa1imtai \xc5\xbemoni\xc5\xb3, sukurdami ma\xc5\xbedaug vienos sekund\xc4\x97s sek\xc4\x85 per dien\xc4\x85, re\xc5\xbeisierius negali leisti sau suklysti, jei nenori vir\xc5\xa1yti biud\xc5\xbeeto._NEWLINE_Animatik\xc4\x85 taip pat naudoja reklamos kompanijos. Parodydamos animatik\xc4\x85 klientams, reklamos studijos gali padaryti pakeitimus prie\xc5\xa1 pradedant produkcijos etap\xc4\x85, norint maksimaliai patenkinti klient\xc5\xb3 vizij\xc4\x85 (ir smarkiai suma\xc5\xbeinti i\xc5\xa1laidas neteisingai perteikus klient\xc5\xb3 vizij\xc4\x85). Taip pat d\xc4\x97l animatiko klientai jau\xc4\x8diasi aktyviai dalyvaujantys k\xc5\xabrybiniame procese.'